མཆི་ཞེས་པ་ཟེར་བ་དང་འགྲོ་བའི་དོན་ཏེ།འདི་རུ་མི་རྣམས་ནི་བཙན་པོ་ཁྲི་སྲོང་བཙན་ཨརྱ་པ་ལོ་ལགས་སོ་ཞེས་མཆི་སྟེ་ཞེས་མཆི་ཞེས་པ་ཟེར་བའི་དོན་དུ་འགྲེལ་ཅིང་།ཏུན་ཧོང་གཏེར་ཡིག་ཏུ་ཡང་ལ་ལས་མཆིད་ནས་རྒྱལ་ཕྲན་བཅུ་གཉིས་སུ་མི་གཏོགས་ཤེས་མཆི་སྟེ་ཞེས་སོགས་སུ་གསུངས་པ་དང་མཐུན།གཞན་དེ་འགྲོ་བའི་དོན་དུ་ཡང་འཇུག་སྟེ།རྨང་ལམ་དང་འཐུན་པར་བྲག་ལ་ལྷའི་གཟུགས་འོལ་བྱི་ཙམ་གདའ་ནས་ཤིན་ཏུ་དགྱེས་ཏེ་བལ་བོའི་ལྡེ་མཁན་འགུགས་པ་བཏང་ནས།མཆིས་མ་ཐག་ཏུ་སྐུ་གཟུགས་དེ་ཉིད་དུ་བགྱིས་ཏེ་ཞེས་གསུངས་ཤིང་།ཏུན་ཧོང་གཏེར་ཡིག་ཏུ་མཆི་ལ་འདི་དང་འདྲ་བའི་ནང་དོན་འདུག་པ་མང་དུ་མཐོང་ཐུབ་པོ།ནམ་ཞར་ཞེས་པ་ནམ་ཡང་གི་དོན་ཡིན་པར་སྐྱོགས་སྟོན་ལོ་ཙཱ་བ་གསུངས་ཤིང་།འདི་རུ་ལྷ་ཆོས་འདི་ནམ་ཞར་ཡང་བརྟན་པར་འགྱུར་ཏེ་ཞེས་ནམ་ཞར་ཞེས་པ་བྱུང་།འདི་ཙམ་མ་གཏོགས་ཆོས་འབྱུང་རྙིང་བ་གཞན་དག་ཏུ་བརྡ་འདི་མཐོང་དཀོན་ཞིང་།ཏུན་ཧོང་གཏེར་ཡིག་དང་རྡོ་རིང་ཡི་གེར་བརྡ་དེ་བྱུང་།མཁས་དབང་དགེ་ཆོས་ཀྱིས་ཤེས་རབ་བརྒྱ་བ་ལས་ཀྱང་བརྡ་དེ་བྱུང་བར་གསུངས་པ་ལྟར་དེ་ན་སྣང་ཞིང་།གཞན་འབྲུག་པའི་ཕལ་སྐད་དུ་འདུག་གསུངས་མོད།ཁོ་བོས་འབྲུག་པའི་མི་ལ་དྲིས་ན་བརྡ་དེ་གོ་མཁན་མི་འདུག་ཅིང་།ཁོང་ཚོའི་སྐད་དུ་བརྡ་དེ་འདྲ་མེད་ཟེར་བས་ལུང་པ་ཆུང་ཆུང་ཞིག་གི་སྐད་ཡིན་ན་མ་གཏོགས་མི་ཤེས་སོ།